PAŠNODARBINĀTĀS PERSONAS

2015. gada 13. oktobra Ministru kabineta noteikumu Nr. 590 “Valsts un Eiropas Savienības atbalsta piešķiršanas kārtība lauku attīstībai apakšpasākumā "Darbību īstenošana saskaņā ar sabiedrības virzītas vietējās attīstības stratēģiju"” (turpmāk – Noteikumi Nr.590) 6.2.apakšpunkts nosaka, ka jaunradīta darba vieta tiek skaitīta, ja pašnodarbināta personas uzsākusi saimniecisko darbību un par to tiek veiktas valsts sociālās apdrošināšanas obligātās iemaksas.

2016.gadā Ministru kabineta noteiktā minimālā mēneša darba alga ir 370 *euro*, tādējādi pašnodarbinātajiem obligāto iemaksu objekta minimālais apmērs 2016.gadam ir **4440 *euro*** (370 *euro* x 12 mēneši). Savukārt obligāto iemaksu objekta minimālais apmērs mēnesim ir **370 *euro***.

Obligāto iemaksu objekta minimālo apmēru nosaka proporcionāli mēnešu skaitam, kuros persona kalendāra gada laikā atradusies pašnodarbinātā statusā. Ja persona nav atradusies pašnodarbinātā statusā visu kalendāro gadu, obligāto iemaksu objekta gada minimālo apmēru nosaka, mēnešu skaitu, kuros persona atzīstama par pašnodarbinātu, reizinot ar obligāto iemaksu objekta minimālo apmēru mēnesim.

***Piemērs:*** *Nodokļu maksātājs 2016.gada 6.februārī reģistrējas VID kā saimnieciskās darbības veicējs. Šajā gadījumā obligāto iemaksu objekta gada minimālais apmērs 2016.gadam ir 4070 euro (11 mēneši x 370 euro), nevis 4440 euro.*

Pašnodarbinātie obligāto iemaksu objekta noteikšanas vajadzībām **ienākumu**, no kura veicamas obligātās iemaksas, nosaka kā konkrētā mēneša saimnieciskās darbības ieņēmumu un ar to gūšanu saistīto izdevumu starpību.

***Piemērs:*** *Pašnodarbinātajam, kas nodarbojas ar friziera pakalpojumu sniegšanu, ir šādi ieņēmumi un izdevumi:*

1. *janvārī: ieņēmumi – 570 euro, izdevumi – 200 euro;*
2. *februārī: ieņēmumi – 0 euro , izdevumi – 70 euro;*
3. *martā: ieņēmumi – 200 euro, izdevumi – 50 euro.*

*Lai noteiktu, par kuriem ceturkšņa mēnešiem jāveic obligātās iemaksas, pašnodarbinātais nosaka katra mēneša ienākumus (t.i., no* ***ieņēmumiem atņem izdevumus****):*

1. *janvāra ienākumi ir 370 euro (570 euro – 200 euro);*
2. *februārī ienākumu nav, bet ir zaudējumi 70 euro (0 euro – 70 euro);*
3. *marta ienākumi ir 150 euro (200 euro – 50 euro).*

*Obligātās iemaksas veic tikai par janvāri, jo pašnodarbinātā ienākumi no saimnieciskās darbības šajā mēnesī ir sasnieguši minimālo obligāto iemaksu objektu mēnesim, t.i., 370 euro.*

***Piemērs:*** *Personai ir pašnodarbinātā statuss visu kalendāra gadu.*

|  |  |  |  |
| --- | --- | --- | --- |
| ***Mēnesis*** | ***Ienākumi mēnesī (euro) pēc saimnieciskās darbības ieņēmumu un izdevumu uzskaites žurnāla datiem*** | ***Saimnieciskās darbības ienākumi (euro), skaitot no gada sākuma*** | ***Obligāto iemaksu objekta minimālais apmērā (euro), no kura jāveic iemaksas*** |
| I | 120 | 120 | 0 |
| II | 100 | 220 | 0 |
| III | 370 | 590 | 370 |
| IV | 370 | 960 | 370 |
| V | -10 | 950 | 0 |
| VI | 600 | 1550 | 370 |
| VII | 170 | 1720 | 0 |
| VIII | 840 | 2560 | 370 |
| IX | 1890 | 4450 | 370 |
| X | -100 | 4350 | 370 |
| XI | 0 | 4350 | 370 |
| XII | 80 | 4430 | 370 |

*Tā kā septembrī pašnodarbinātā saimnieciskās darbības ienākumi, skaitot no gada sākuma, ir pārsnieguši obligāto iemaksu objekta gada minimālo apmēru, t.i., 4440 euro, obligātās iemaksas, vismaz no 370 euro, veic arī par oktobri, novembri un decembri, lai gan nevienā no šiem mēnešiem ienākumi nav sasnieguši obligāto iemaksu objektu – 370 euro.*

***Piemērs:*** *Persona ir reģistrējusies VID kā saimnieciskās darbības veicēja 2016.gada 1.jūnijā.*

|  |  |  |  |
| --- | --- | --- | --- |
| ***Mēnesis*** | ***Ienākumi mēnesī (euro) pēc saimnieciskās darbības ieņēmumu un izdevumu uzskaites žurnāla datiem*** | ***Saimnieciskās darbības ienākumi (euro), skaitot no gada sākuma*** | ***Obligāto iemaksu objekta minimālais apmērs (euro), no kura jāveic iemaksas*** |
| **VI** | 600 | 600 | 370 |
| **VII** | 600 | 1200 | 370 |
| **VIII** | 430 | 1630 | 370 |
| **IX** | 0 | 1630 | 0 |
| **X** | 960 | **2590** | 370 |
| **XI** | 0 | 2590 | 370 |
| **XII** | 0 | 2590 | 370 |

*Tā kā personai pašnodarbinātā statuss nav bijis visu kalendāra gadu, bet septiņus mēnešus, obligāto iemaksu objekta gada minimālais apmērs šajā gadījumā ir 2590 euro (370 euro x 7 mēneši). Tā kā oktobrī pašnodarbinātā saimnieciskās darbības ienākumi, skaitot no darbības sākuma, ir sasnieguši obligāto iemaksu objekta gada minimālo apmēru, obligātās iemaksas, vismaz no 370 euro, veic arī par novembri un decembri, lai gan nevienā no šiem mēnešiem ienākumi nav sasnieguši obligāto iemaksu objektu mēnesim, t.i., 370 euro.*

Pašnodarbinātais aprēķina obligāto iemaksu, reizinot obligāto iemaksu objektu mēnesī ar obligāto iemaksu likmi, kāda noteikta pašnodarbinātajam. Obligātās iemaksas veic par ceturksni līdz sekojošā mēneša 15.datumam, t.i., līdz 15.aprīlim, 15.jūlijam, 15.oktobrim un nākamā gada 15.janvārim.

Sīkāka informācija par Valsts sociālās apdrošināšanas obligātajām iemaksām pieejama Valsts ieņēmumu dienesta saitē: [Saimnieciskās darbības veicēji](https://www.vid.gov.lv/default.aspx?tabid=8&id=5437&hl=1) (skatīt “Metodiskais materiāls “[Pašnodarbinātā valsts sociālās apdrošināšanas obligātās iemaksas](https://www.vid.gov.lv/dokumenti/tiesibu_akti/metodiskie%20materi%C4%81li/vsaoi/2015/marts/pasnod_vsaoi_2015_precizets_13.03.doc)”").

**!!!! Noteikumu Nr.590 6.2.apakšpunkts nosaka, ka radīta darbvieta ir – pašnodarbinātās personas saimnieciskās darbības uzsākšana un par to tiek veiktas valsts sociālās apdrošināšanas obligātās iemaksas.**

**Pēc projekta īstenošanas ne vēlāk kā trešajā (Noteikumu Nr.590 19.punkts) noslēgtajā gadā tiks pārbaudītas pašnodarbinātās personas veiktās valsts sociālās apdrošināšanas obligātās iemaksas (tām nav jābūt veiktām katru mēnesi, bet tikai tad, kad pašnodarbinātās personas obligātās iemaksas objekts mēnesī ir vienāds ar vai pārsniedz 370 EUR). Veikto iemaksu apjoms turpmākajā saistību periodā nevar tikt samazināts salīdzinot ar iepriekš (līdz 3. noslēgtajam gadam un ieskaitot to) veikto valsts sociālās apdrošināšanas obligāto iemaksu apjomu.**